《寿甘翰臣七十》
清代·陈曾寿

江海阅万流，人物渺然叹。夏虫苦拘墟，乌睹大庭馆。

卓哉非园翁，放怀无畔岸。忘机驯海鸥，大信扫约券。

交游道虽广，淄渑微可辨。晚与诸老翁，世外结婉娈。

刻意营小园，日涉未曾厌。有客洗尊罍，独来数花片。

书画夙所耽，黄金易珍玩。寓物不留物，只供一笑粲。

出门乘小车，迎绕多鹄面。破囊为布施，行意非强善。

识翁二十年，无改若初见。珍果必母遗，回念脸辄泫。

去年寒食节，我归指江汉。还分陈家紫，与充先垄荐。

今翁届七十，康强喜加饭。虽缺陶翟欢，犹幸坡颍健。

闻作名山游，一洗尘网绊。陈诗尽实录，聊补先生传。

作者简介：陈曾寿（1878～1949）晚清官员、诗人。字仁先，号耐寂、复志、焦庵，家藏元代吴镇所画《苍虬图》，因以名阁，自称苍虬居士，湖北蕲水县（今浠水县）巴河陈家大岭人，状元陈沆曾孙。光绪二十九年进士，官至都察院广东监察御史，入民国，筑室杭州小南湖，以遗老自居，后曾参与张勋复辟、伪满组织等。书学苏东坡，画学宋元人。其诗工写景，能自造境界，是近代宋派诗的后起名家，与陈三立、陈衍齐名，时称海内三陈。